
Marketing eszközrendszer alkalmazása az ügyfél-orientált közigazgatásért

A marketing az üzleti világ minden pontját áthatja, mozgatórugóját képezi, folyamatosan alakítja és fejleszti. A marketing eszközrendszer célja a vevőérték létrehozása, melynek használata nyilvánvalóan a verseny által vezérelt üzleti világban elengedhetetlen.
Megfeledkezünk viszont a közigazgatásról, holott a bürokratikus rendszerben is emberek dolgoznak társadalmi igények kielégítéséért. E téren azonban hajlamosak vagyunk figyelmen kívül hagyni az értékteremtést és a kommunikációt, hiszen szilárd meggyőződésünk, hogy a bürokráciát a törvények és jogszabályok irányítják és tartják életben.
A gazdaság globalizációs folyamatainak velejárója a tökéletességre törekvés, a mindig jobb és jobb alkotása, új és innovatív termékek, szolgáltatások bevezetése és a folyamatos korszerűsítés.
Éppen ezért tartom kiemelkedő fontosságúnak, hogy a magánszférában alkalmazott üzleti sikerhez vezető folyamatokat és eszközrendszert a közigazgatásba is átültessük. A vállalatok, cégek által elkényeztetett fogyasztók a közigazgatásban is elvárják a gyors ügyintézést, az igények azonnali kielégítését, a problémák megoldását és az empatikus bánásmódot.
A marketing alkalmazása azonban nem könnyű egy olyan rendszer esetében, mely merev, hierarchikus talapzaton álló és törvények által szabályozott.
A tanulmány célja, hogy rámutasson azokra a lehetőségekre, melyekkel a merev bürokratikus rendszer felolvasztható, bemutatja azokat az elemeket, módszereket és értékeket, melyek a kultúraváltás érdekében a közigazgatásba adaptálandók, valamint azokat a folyamatokat, melyek lehetővé teszik, hogy az új, ügyfél-orientált modell tartósan fennmaradjon.
Mivel célunk a rendszer lágyítása, így rá kell mutatnunk azokra a tényezőkre, melyek merevvé és zorddá teszik a közigazgatást. Ez a vizsgálódás kiindulópontja, melyben a klasszikus és tradicionális weberi álláspont segít bennünket. A problémák feltérképezési után elemezzük az üzleti szférában sikeres eszközrendszereket (McCarthy-féle „4P” – modell, Quinn – modell), módszereket (CAF, TQM), valamint megvalósíthatóságuk alapfeltételeit (motiváció, empowerment, teljesítményértékelés). Az elméleti áttekintés azt bizonyítja, hogy a legfontosabb az emocionális jegyek beépítése, az ember érző lényként kezelése a közigazgatásban. Ennek bizonyításaként a teoretikus kutatást empirikus vizsgálódás követi. Az ügyfelek, magyar állampolgárok körében végzett kérdőíves közvéleménykutatás még inkább alátámasztja a változtatás fontosságát.
Végezetül összegezzük a problémákat és megoldásukat, valamint azt, hogyan valósítható meg mindez az ügyfelek, a közigazgatás és a mindenkori kormányzat együttes közreműködésével.



